BIRGITTE LANGE

EN LITEN BOK OM DET STORE SOM SKJER NÅR DU FØLGER PLANEN

• Varig endring • En oppgave hver uke • Enkel, effektiv og morsom metode

BIRGITTE LANGE

EN LITEN BOK OM DET STORE SOM SKJER NÅR DU FØLGER PLANEN

• Varig endring • En oppgave hver uke • Enkel, effektiv og morsom metode

INNHOLD

Å FØLGE PLANEN ER MÅLET

BIRGITTES METODE

UKEOPPGAVER PÅ LAPPER

ET HELT MENNESKE

JULI: ER MOBILEN EN DEL AV KROPPEN, ELLER HAR JEG EN VILJE SOM FUNGERER?

AUGUST: KREATIVITET OG DISIPLIN ER TO GODE VENNER

SEPTEMBER: SUKKER – SØTT OG SYNDIG?

OKTOBER: Å ELDES MED VERDIGHET

NOVEMBER: GUD KAN NÅS PÅ MANGE MÅTER

DESEMBER: Å FINNE DET STORE I DET LILLE

JANUAR: Å GJØRE KJÆRLIGHET

FEBRUAR: ER TRENING OPPSKRYTT?

MARS: JEG HAR ALT JEG TRENGER

APRIL: FARVEL, COLA LIGHT! VÅRT 35-ÅRIGE VENNSKAP ER OVER!

MAI: FRA KANELBOLLER TIL KIKERTER – EN NY VERDEN ÅPNER SEG

JUNI: FORVENTNINGENS VIDUNDERLIGE KRAFT

HVA BLE RESULTATENE AV Å FØLGE PLANEN?

OVERSIKT OVER ALLE LAPPENE I ÅR 1

OVERSIKT OVER ALLE LAPPENE I ÅR 2

ETTERORD

Å følge planen er målet

Er du blant dem som kjenner på litt uro, et mulig ønske om at noe skulle vært litt annerledes, litt bedre, da kan denne boken være noe for deg. Uansett hva det måtte dreie seg om – å gå ned i vekt, slutte å røyke, lære et språk, få venner. Eller kanskje ønsker du å få litt mer variasjon i hverdagslivet, få et større register å spille på. Kanskje er det oppgaver du utsetter, ting du gjerne skulle ha prøvd, men aldri får tid til. Det kan være små ting eller store ting. Kanskje sliter du med negative tankemønstre. Kan hende er livet ditt ganske bra, men du tar deg i å tenke at det er litt vel forutsigbart og kjedelig? Spør du av og til deg selv: Er dette alt, eller finnes det noe annet? Noe litt større og mer meningsfylt, interessant og morsommere.

Det finnes et uendelig utvalg av selvhjelpsbøker, kurs, programmer og hjelpemidler som kan hjelpe deg til å gjøre forandringer. Du kan skaffe deg en personlig trener, lese på nettet, melde deg på et kurs, snakke med sjefen eller legen. Du kan lage lister, ha nyttårsforsetter eller rett og slett bare bestemme deg. Og du kan lese denne boken.

Dette er fortellingen om hvordan jeg ble bedre kjent med hva jeg VIRKELIG ville ha mer av og mindre av i mitt liv. Og hva som viste seg å ikke være så viktig. Med smakebiter fra min ettårige reise håper jeg du kan bli inspirert til å gjøre de små, store, morsomme, viktige eller mindre viktige endringene du ønsker i ditt liv. Her burde det stå min toårige reise! Fordi jeg opplevde at det jeg etter hvert begynte å omtale som Birgittes metode, var så morsomt, viktig og spennende at jeg ikke hadde lyst til å slutte etter ett år. Til det hadde jeg gjort meg altfor mange positive erfaringer som jeg ønsket å gjøre mer av. Jeg sparte blant annet mange penger, fikk et mye sunnere kosthold og ble engasjert i ting jeg ikke visste noe om fra før! I boken deler jeg både fra min ettårige reise og fra erfaringene jeg gjorde det andre året. Hva skjedde da jeg gikk enda mer i dybden på det som var spesielt gledefylt og viktig i mitt liv?

«Alle veier fører til Rom.» Dette ordtaket henspiller opprinnelig på det store veinettet romerne bygget i Europa under Romerriket. På tilsvarende måte finnes det mange veier til et eller annet mål, stort eller lite. Og det er ikke sikkert at det er så viktig å ha et mål. Kanskje det var veien frem som var det viktige. Og veien i mitt tilfelle var å følge Birgittes metode. Denne metoden ga store resultater og gode endringer i mitt liv – på helt andre måter enn jeg trodde på forhånd.

Jeg vet ikke hvor ditt Rom er, og heller ikke hva slags veier du vil følge for å komme dit. Kanskje er det blindveier, sideveier, småveier. Kanskje er avstikkerne de mest interessante. Kanskje vet heller ikke du hvilket Rom du ønsker deg?

Du vil ha glede av boken dersom du ønsker

•inspirasjon til å gjøre varige endringer i ditt liv

•å bli mer kjent med hva som gir deg energi (og hva som ikke gjør det)

•å bli bedre kjent med deg selv og dine grunnleggende behov og interesser

•å kvitte deg med alle «burdene» du ikke trenger

•å endelig få gjort alle mulige småting du utsetter og utsetter i hverdagen din

•et utvidet register å spille på i hverdagslivet

Birgittes metode

Birgittes metode handler om å gjennomføre en rekke små og konkrete ukeoppgaver hver uke i en litt lengre tidsperiode. Samtidig er metoden en indre modningsreise som forhåpentligvis vil føre til endring og utvikling i livet. Metoden handler ikke «bare» om å utføre ukens oppgave. Birgittes metode er en reise på flere nivåer og langs flere veier. Når du leser min historie, vil du se hvordan «alt henger sammen med alt».

I korthet går metoden ut på følgende:

•å definere en tidshorisont

•å velge deg ut noen områder

•å skrive opp konkrete ukeoppgaver på lapper

•å legge lappene i en skål

•å trekke tre lapper med oppgaver hver uke og velge en av dem

•å utføre oppgaven og dokumentere erfaringene

TIDSHORISONT – HELST ET ÅR

Bestem deg aller først for hvor lenge du ønsker å bruke metoden. Jeg anbefaler minimum tre måneder. Et år er bedre. Endring og utvikling tar tid, så gi deg selv tilstrekkelig med tid. Tiden er sentral i Birgittes metode. Når du følger min reise, vil du forstå hvordan tiden i seg selv bidrar til endringene.

HVA VIL DU BRUKE METODEN TIL?

Bestem deg for hva du ønsker å bruke metoden til. På hvilke områder ønsker du utvikling og endring? Her er noen nøkkelspørsmål i denne prosessen:

•Hva vil du gjøre mer/mindre av i livet ditt?

•Hva vil du slutte/begynne med?

•Hva vil du lære om?

•Hva er det viktig for deg å få ryddet plass til?

•Hvordan kan du bringe inn mer glede?

Kanskje er det helt andre spørsmål du ønsker å stille deg selv. Du kan gjerne ha mange små temaer i stedet for ett stort. Metoden kan egne seg uansett hvilke områder du ønsker endring og utvikling på.

Ta gjerne utgangspunkt i ett eller flere behov du har i livet ditt. Det kan være et behov for stillhet, for å komme i bedre form, for å håndtere stress, for å bli litt modigere, for å bli gladere, for å bli tydeligere, for å ha det ryddigere eller fredeligere rundt deg, for å få orden på økonomien.

En venn hadde behov på tre områder: 1) å få unna ugjorte oppgaver, 2) ting han hadde hatt lyst til å sjekke / prøve ut / gjøre, og 3) ting han stadig vekk hadde tenkt han burde gjøre, men ikke orket tanken på å begynne på.

Metoden kan brukes til alle disse tiltakene og gjerne samtidig. Variasjon er et sentralt stikkord her.

Et annet eksempel: En kvinne hadde behov for å være mer til stede i sin egen hverdag. Ikke alltid tenke på fortid eller fremtid, eller alltid være opptatt av hva alle andre mente, eller hva alle andre gjorde. Hun trengte å kjenne etter og gjøre det hun selv ønsket til enhver tid.

På hvilken måte kan hun bruke Birgittes metode? Hun kan for eksempel ha ukeoppgaver av denne typen: «ikke være på sosiale medier i en uke»; «meditere i 15 minutter hver dag i en uke». Så vil hun gjennom den tidsperioden hun har bestemt seg for, kjenne på hvilke av oppgavene som hjalp henne til økt tilstedeværelse, og hvilke oppgaver som ikke hadde verdi i den sammenhengen.